Otto Münther

Otto Heinrich Münther (ka Otto H. Münther ja varjunimi O. Minor; 25. juuli (vkj)/ 6. august 1864 Kuksema mõis, Järva-Jaani kihelkond – 19. veebruar 1929 Alupere küla, Nõmmküla vald, Ambla kihelkondRutt Hinrikus. "Otto Heinrich Münther (1864-1929)". Kreutzwaldi sajand. Eesti kultuurilooline veeb. Eesti Kirjandusmuuseum. Vaadatud 21. jaanuaril 2026) oli eesti kirjanik, ajakirjanik ja kirjanduskriitik.

Ta sündis Kuksema mõisas möldri pojana.Ello Säärits. "Münther, Otto". // Eesti kirjarahva leksikon. Tallinn 1995. Lk 366

Ambla kihelkonnakooli lõpetamise järel 1881. aastal oli ta juhutööline nii kodukandis kui ka aastatel 1884–1889 Krimmis. Jätkas aastatel 1889–1894 õpinguid Hugo Treffneri Gümnaasiumis.

Seejärel siirdus Saksamaale, kus õppis Eberswalde metsaakadeemias (saksa keeles Hochschule für nachhaltige Entwicklung Eberswalde) ja lõpetas 1897. aastal Berliinis kõrgema  põllundusõppeasutuse (saksa keeles Landwirtschaftliche Hochschule Berlin) cand agr kraadiga.

Aastatel 1898–1900 oli ta õpetaja Treffneri gümnaasiumis. Seejärel siirdus ajakirjandustööle, oli aastatel 1901–1905 Tallinnas ajalehe Teataja toimetuse liige.

1905. aasta revolutsiooni põgenes ta Venemaale. Töötas aastatel 1906–1910 Lõuna-Venemaal ja 1910–1917 praeguse Ukraina alal Umani põllutöökoolis õpetajana.

1917. aastast töötas ta Tallinnas ajalehtede Kiir ja Tööline toimetuses. 

1918. aastal oli ta Saksa esimese  okupatsiooni ajal vangis Vindavis.

Münther valiti ka I Riigikogu koosseisu, kuid ta astus tagasi 25. jaanuaril 1921 ja tema asemel läks Riigikokku Paul Abramson.

Seejärel töötas ta Rakveres õpetajana. 1925. aastal jäi pensionile.

Otto Münther suri 19. veebruaril 1929 Järvamaal ja on maetud Uudeküla kalmistule. Mälestuskivi tema hauale paigaldati 1969. aastal.

Looming
Teda on seotud eelkõige niinimetatud proletaarsete kirjanikega. 
Omandanud 19. sajandi lõpul radikaalsete sotsialistlike ringkondade vaated, oli Münther üks esimesi ateismi propageerijaid Eestis ja kujunes sotsiaaldemokraatliku maailmavaatega publitsistiks. Ta vähene ilukirjanduslik looming on teravalt ühiskonnakriitiline, koondatud kogusse ”Sulejoonistused” (Tartu 1906).

Pigem teati teda kui kriitikut ja publitsisti, kes avaldas nii kodumaise kui väliskirjanduse ülevaateid ja torkas silma ühiskonnakriitilise hoiakuga.

Kirjanduskriitikuna arvustas ta teravalt Noor-Eesti rühmituse loomingut, heites sellele ette elukaugust ja dekadentsi. Tema opositsioonivalmidust ja vaateid väljendab esinduslikult ta kriitiline essee “Uusromantismus ja Noor-Eesti”, mis ilmus Peterburis ajakirjas Ääsi tuled 1910. aastal. See vasakpoolse hoiakuga tembitud essee on vast kõige enam pidanud ajale vastu, hoides huvi Müntheri vastu alal tänini.
Teoseid
"Sulejoonistused" (terava ühiskonnakriitilise hoiakuga novellikogu; sisu: Öömaja onu juures; Aega küll; Ponku; Keldris; Siina; Üks nendest...; Lugejanna; Viie aasta pärast; Juubilar; Tervitajad). Kirjastus K. Sööt. Tartu 1906, 150 lk
Hegely Klaus. "Otto Müntheri „Sulejoonistused“ eesti tööliskirjanduses". Õpetatud Eesti Seltsi Toimetised. Tartu 2022. Lk 152–166
 O. Minor. "Uusromantismus ja "Noor-Eesti" (artikkel). // Ääsi tules II. Peterburi 1910. Lk 124–171

 "Aega küll" (lastejutt). Järelsõna Harald Lepik. Eesti Riiklik Kirjastus. Tallinn 1951, 14 lk

 Viited 

 Kirjandus 
Otto Münther. Päewaleht nr 50, 20. veebruar 1929
 Eduard Hubel. "Otto H. Münther †". Looming nr 3, 1929. Lk 374–381; loetav ka digiteerituna
 Richard Kleis, Karl Eduard Sööt, Oskar Urgart. "Jooni O. H. Münther'i elust ja tegevusest". Eesti Kirjandus  nr 11, 1929. Lk 461–470; loetav ka digiteerituna
 Jaan Roos. "Otto H. Münther ja tema vaimne pärand". Eesti Keel ja Kirjandus nr 5/6, 1941. Lk 357–376; loetav ka digiteerituna
Johannes Voldemar Veski. "Mälestusi eesti kultuurielust". Keel ja Kirjandus nr 6, 1961. Lk 372
Ello Säärits. Eesti kirjanduse ajalugu, III köide. Eesti Raamat. Tallinn 1969. Lk 610–613 ja 629–630, bibliograafia lk 615
Ello Säärits. "Münther, Otto". // Eesti kirjarahva leksikon. Tallinn 1995. Lk 366

 Välislingid 

Rutt Hinrikus. "Otto Heinrich Münther (1864-1929)". Kreutzwaldi sajand. Eesti kultuurilooline veeb. Eesti Kirjandusmuuseum. Vaadatud 21. jaanuaril 2026

Kategooria:Eesti pedagoogid
Kategooria:Eesti kirjanikud
Kategooria:Eesti ajakirjanikud
Kategooria:I Riigikogu liikmed
Kategooria:Eestlased Saksamaal
Kategooria:Eestlased Venemaal
Kategooria:Eestlased Ukrainas
Kategooria:Sündinud 1864
Kategooria:Surnud 1929